, สผ.วุ่นเลื่อนประชุมผู้ถือหุ้น
ขอศึกษาแผนเพิ่มทุนก่อนโหวตยันไม่กระทบปันผลระหว่างกาล
24 ส.ค. 2555

ขอศึกษาแผนเพิ่มทุนก่อนโหวตยันไม่กระทบปันผลระหว่างกาล
นักลงทุนโปรดทราบ PTTEP เลื่อนประชุมวิสามัญผู้ถือหุ้น หลังผู้ถือหุ้นขอเวลาพิจารณารายละเอียดก่อนอนุมัติเพิ่มทุนก้อนใหญ่
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า ที่ประชุมคณะกรรมการเมื่อวันที่ 23 ส.ค. 2555 ได้มีมติให้บริษัทยกเลิกการประชุมวิสามัญผู้ถือหุ้นที่จะจัดขึ้นในวันที่ 24 ส.ค.นี้ออกไปก่อน ส่วนจะจัดประชุมวันใดจะแจ้งให้ทราบอีกครั้งหนึ่ง
บริษัทตัดสินใจเลื่อนการประชุมครั้งนี้ หลังจากผู้ถือหุ้นบางส่วนได้แจ้งให้บริษัททราบว่า ยังต้องใช้เวลาในการศึกษารายละเอียดและพิจารณาข้อมูลเกี่ยวกับการเพิ่มทุน เพื่อประกอบการตัดสินใจในการพิจารณาลงมติ 
อย่างไรก็ตาม บริษัทยังคงมีแผนที่จะเพิ่มทุนจดทะเบียนตามเดิม และการเลื่อนการประชุมครั้งนี้ไม่มีผลกระทบต่อการดำเนินงานของบริษัท และไม่ได้มีผลกระทบต่อสิทธิของผู้ถือหุ้นในการรับเงินปันผลระหว่างกาลในอัตราหุ้นละ 2.80 บาท เพราะบริษัทได้จ่ายเงินปันผลแล้วเมื่อวันที่ 22 ส.ค. 2555
น.ส.เพ็ญจันทร์ จริเกษม รองกรรมการผู้จัดการ สายการเงินและบัญชีองค์กร PTTEP กล่าวว่า การตัดสินใจเลื่อนวันประชุม เพราะผู้ถือหุ้นในทุกกลุ่มยังมีความไม่เข้าใจในโครงสร้างการเพิ่มทุนและมีการสอบถามข้อมูลเข้ามาจำนวนมาก ดังนั้นในการประชุมคณะกรรมการจึงได้นำเรื่องนี้เข้าไปรายงานให้บอร์ดทราบ และมีมติให้เลื่อนการประชุมออกไปก่อนเพื่อให้ผู้ถือหุ้นทำความเข้าใจกับการเพิ่มทุน
“ยอมรับว่าการเลื่อนวันประชุมมาจากผู้ถือหุ้นไม่ยังเข้าใจโครงสร้างการเพิ่มทุนครั้งนี้ และระยะเวลา 1 เดือนก็ถือว่าน้อย ดังนั้นจึงขยายเวลาให้ผู้ถือหุ้นทำความเข้าใจ ส่วนประเด็นเรื่องราคาหุ้นที่เคลื่อนไหวแถว 150 บาท ก็เป็นไปตามภาพ รวมตลาดและไม่ใช่เหตุผลหลักในการตัดสินใจครั้งนี้” น.ส.เพ็ญจันทร์ กล่าว 
สำหรับวาระการประชุมวิสามัญผู้ถือหุ้นเพื่อขอมติอนุมัติการจัดสรรหุ้นเพิ่มทุนจำนวนไม่เกิน 650 ล้านหุ้น โดยจัดสรรและเสนอขายหุ้นจำนวนไม่เกิน 403.395 ล้านหุ้น ให้แก่บริษัท ปตท. (PTT) เพื่อให้ PTT คงสัดส่วนการถือหุ้นเดิมในบริษัทที่ 65.29% ของจำนวนหุ้นที่ได้จำหน่ายแล้วทั้งหมด และการจัดสรรหุ้นจำนวนไม่เกิน 214.443 ล้านหุ้น ให้แก่ประชาชนทั่วไป การจัดสรรหุ้นอีกไม่เกิน 32.16 ล้านหุ้น ให้แก่ผู้จัดหาหุ้นส่วนเกิน 
ด้านราคาหุ้น PTTEP ปิด 150 บาท ลดลง 2 บาท ขณะที่หุ้น PTT ซึ่งเป็นผู้ถือหุ้นใหญ่ปิด 334 บาท ลดลง 5 บาท 
บริษัทหลักทรัพย์ เอเซีย พลัส แนะเก็บหุ้น PTT เพื่อเกาะกระแสปัจจัยบวกจากต่างประเทศ โดยเฉพาะกรณีธนาคารกลางสหรัฐ (เฟด) จะออกมาตรการกระตุ้นเศรษฐกิจโดยการเข้าซื้อพันธบัตรแบบไม่จำกัดวงเงิน และจีนจากการออกมาตรการกระตุ้นเศรษฐกิจโดยอัดเงินให้ธนาคารปล่อยสินเชื่อ